**Παραθέτουμε αυτούσια την επιστολή των συναδέλφων –συμβασιούχων.**

**ΔΗΜΟΣ ΧΑΛΑΝΔΡΙΟΥ: ΟΤΑΝ ΤΑ ΨΕΜΑΤΑ ΚΑΙ Η ΥΠΟΚΡΙΣΙΑ ΞΕΠΕΡΝΟΥΝ ΚΑΘΕ ΟΡΙΟ**

Η δημοτική αρχή του Χαλανδρίου αποφάσισε να επιτεθεί στους εργαζόμενους που διεκδικούν το αυτονόητο: την ίση μεταχείριση. Με μια πρωτοφανή κίνηση εκδικητικότητας, προχώρησε σε αίτηση **ανάκλησης** της απόφασης ασφαλιστικών μέτρων (1619/2022) που διασφάλιζε την παραμονή μας στην εργασία μας – κάτι που **δεν ήταν καν υποχρεωτικό**.

Ας δούμε τα γεγονότα:

🔴 **Υποκρισία 1:** Το Ψήφισμα 73/2024 του Δημοτικού Συμβουλίου ζητά να καταργηθεί η διάταξη που **υποχρεώνει** τους Δήμους να κάνουν εφέσεις κατά των εργαζομένων. Την ίδια στιγμή, **ο Δήμος Χαλανδρίου, χωρίς να είναι υποχρεωμένος, καταθέτει αίτηση ανάκλησης** για να μας απομακρύνει! Δηλαδή, ενώ κατηγορεί την κυβέρνηση που πιέζει τους Δήμους να ασκούν εφέσεις, **κάνει κάτι ακόμα χειρότερο από μόνος του**!

🔴 **Υποκρισία 2:** Από όλους τους εργαζόμενους που βρίσκονται σε ασφαλιστικά μέτρα, **είμαστε οι μόνοι που δέχονται αίτηση ανάκλησης**. Γιατί; Γιατί ζητήσαμε το αυτονόητο: **ίσες αμοιβές, ίση μεταχείριση, ίσα δικαιώματα**. Αυτή η επιλεκτική στοχοποίηση δείχνει **εκδικητική διάθεση**, όχι αντικειμενική ανάγκη.

🔴 **Υποκρισία 3:** Ο Δήμαρχος **είπε ψέματα δημοσίως** ότι θα παραμείνουμε στη θέση μας **μέχρι τον Μάρτιο του 2026**. Την ίδια στιγμή, **κατέθετε αίτηση ανάκλησης για να μας διώξει άμεσα**! Πώς γίνεται και τα δύο να είναι αλήθεια;

🔴 **Υποκρισία 4:** Το 2022 ο Δήμος **είχε αναγνωρίσει ενόρκως** ότι καλύπτουμε **πάγιες και διαρκείς ανάγκες**. Σήμερα, ξαφνικά, υποστηρίζει ότι «ο Δήμος δεν μας χρειάζεται»! Τι άλλαξε μέσα σε δύο χρόνια;

🔴 **Υποκρισία 5:** Ο Δήμος έδωσε **νομική κάλυψη σε συγγενικό πρόσωπο του Δημάρχου**, που προσελήφθη μέσω ΟΑΕΔ για καθαριότητα αλλά **εργάζεται ως φύλακας**, με 6ωρο αντί για 8ωρο, χωρίς βάρδιες.

🔴 **Υποκρισία 6:** Η **σύζυγος του Δημάρχου** εργάζεται σε γειτονικό Δήμο με **ασφαλιστικά μέτρα** και κανείς δεν αμφισβητεί τη θέση της! Παραμένει επειδή, όπως λέει ο ίδιος για μας, οι «αναβολές βαίνουν απρόσκοπτες». Όταν όμως πρόκειται για εμάς, ο Δήμος βιάζεται να μας απομακρύνει!

🔴 **Υποκρισία 7:** Έχουμε κερδίσει προσωρινή διαταγή, ασφαλιστικά μέτρα και έχουμε δικαιωθεί ξανά και ξανά στα δικαστήρια. Παρ’ όλα αυτά, η δημοτική αρχή επιμένει να μας οδηγεί συνεχώς στις αίθουσες των δικαστηρίων, αρνούμενη να αποδεχτεί τη δικαιοσύνη και να σεβαστεί τα δικαιώματά μας.

❗ **Τελικά, ποιο είναι το πρόβλημα; Ότι ζητάμε να έχουμε όσα οι υπόλοιποι εργαζόμενοι ή ότι δεν έχουμε «σωστές» γνωριμίες;**

Η δημοτική αρχή μας **κοιτούσε στα μάτια και μας διαβεβαίωνε ότι θα μας στηρίξει**. Σήμερα, πράττει το αντίθετο. Όταν ένας αιρετός **άλλα λέει και άλλα κάνει, όταν υποκρίνεται και παίζει με τις ζωές των εργαζομένων**, τότε ο κόσμος οφείλει να γνωρίζει την αλήθεια.

Η δική μας μάχη δεν είναι μόνο για εμάς. Είναι για **την αξιοπρέπεια, το δίκαιο, την ισότητα και την αλήθεια**.

Η αλήθεια πάντα νικά. Και όταν έρθει η ώρα, **θα θυμόμαστε όλοι ποιοι στάθηκαν στο πλευρό των εργαζομένων και ποιοι όχι**.

**Παραθέτουμε το κείμενο με τα λόγια του Δημάρχου οτι οι εργαζόμενοι θα συνεχίσουν μέχρι το 2026 όπως δημοσιεύτηκε στο site aftodioikisi.gr :**

Η απάντηση του δημάρχου Χαλανδρίου, Σίμου Ρούσσου:

“***Η συκοφαντική καταγγελία*** που επαναλαμβάνεται εδώ και μήνες, επιβεβαιώνει ότι:

√ ***οι δήθεν διωκόμενοι συμβασιούχοι*** συνεχίζουν όλους αυτούς τους μήνες να παραμένουν στην θέση τους, 6 ολόκληρα χρόνια μετά τη λήξη της 8μηνης πρώτη σύμβαση τους.

√ ***θα συνεχίσουν δε να παραμένουν μέχρι τουλάχιστον τον Μάρτιο του 2026*** μιας και οι συνεχείς ματαιώσεις, αναβολές και επαναφορές δικογράφων βαίνουν απρόσκοπτες.

Όση λάσπη, ψέματα και συκοφαντία και να χρησιμοποιηθεί τίποτα δεν πρόκειται να αλλάξει την πραγματικότητα. Στο Χαλάνδρι εδώ και μια δεκαετία εργάζονται δεκάδες συμβασιούχοι χάρη στην έμπρακτη και σταθερή υποστήριξη της δημοτικής αρχής. Όμως αυτό δεν σημαίνει ότι ο Δήμος μπορεί να διπλασιάσει το προσωπικό, ούτε ότι θα πληρώνει με πόρους των δημοτών περισσότερους από όσους έχει πραγματικά ανάγκη, περισσότερους από όσους ανταποκρίνονται στα καθήκοντα τους και περισσότερους από όσους δύναται να μισθοδοτεί.”

**Y.Γ )** Όταν δηλώνετε ενώπιον δικαστηρίου ότι καλύπτουμε πάγιες και διαρκείς ανάγκες, να τηρείτε τον λόγο σου και να μην παίζετε με τα δικαστήρια και τις ανθρώπινες ψυχές.

**Y.Γ2**) Οι εργαζόμενοι ΑμεΑ παλεύουν καθημερινά με αξιοπρέπεια, ακόμα και μπροστά στον θάνατο. Δε θα φοβηθούν. Θα τα πούμε στα δικαστήρια. Σας περιμένουμε

**ΥΓ3):** Αφήνοντας τα αθλητικά κέντρα χωρίς νοσηλευτές, αναλαμβάνετε την ευθύνη για οτιδήποτε μπορεί να συμβεί στους δημότες; Η υγεία και η ασφάλεια των πολιτών δεν είναι παιχνίδι.

**Y.Γ4**) Υπάρχουν δήμαρχοι που σέβονται τον αγώνα των συμβασιούχων, δεν παίζουν παιχνίδια στις πλάτες τους και δεν κάνουν εφέσεις. Αυτοί είναι το πραγματικό παράδειγμα προς μίμηση.

**Υ.Γ5)** Αλήθεια, ποιον εξυπηρετεί αυτή η επιμονή να απομακρυνθούν εργαζόμενοι που ήδη έχουν δικαιωθεί από τη Δικαιοσύνη; Μήπως τελικά όλο αυτό είναι ένα προσεκτικά σχεδιασμένο βήμα για να στρωθεί το έδαφος σε εργολάβους και ιδιώτες? Ο χρόνος θα δείξει.

**Υ.Γ6)** Οι σύμβουλοί σας, μην γράφουν πάλι την ίδια απάντηση. Ναι, πριν 10 χρόνια υποστηρίζατε στα δικαστήρια τους εργαζόμενους, αλλά αυτό δεν είναι ολόκληρη η ιστορία σας. Κούρασε. Τα στερνά τιμούν τα πρώτα, και εσείς έχετε αλλάξει.

ΟΙ ΕΡΓΑΖΟΜΕΝΟΙ

Β. Μ.

Π. Μ.

Σ.Π.

Α.Δ.

Γ.Α.

Για το Δ.Σ.

|  |  |  |
| --- | --- | --- |
| Η πρόεδρος |  | Ο γραμματέας |
| Ελένη Κούκα | Ιωάννης Φωτόπουλος |